รัฐบาลไทย-ข่าวทำเนียบรัฐบาล-รมว.แรงงาน สั่งเร่งตรวจความปลอดภัยกลุ่มเสี่ยงทั่วประเทศ เตือนนายจ้างระวัง ป้องกัน หวังลดอุบัติเหตุหรืออุบัติภัยในงานซ่อมบำรุง
วันจันทร์ที่ 1 พฤศจิกายน 2564
รมว.แรงงาน สั่งเร่งตรวจความปลอดภัยกลุ่มเสี่ยงทั่วประเทศ เตือนนายจ้างระวัง ป้องกัน หวังลดอุบัติเหตุหรืออุบัติภัยในงานซ่อมบํารุง
รมว.แรงงาน ห่วงการเกิดอุบัติเหตุหรืออุบัติภัยในงานซ่อมบํารุงประจําปี เตือนนายจ้างระวังดูแลให้ปฏิบัติตามขั้นตอนและกฎระเบียบที่กฎหมายกําหนด สั่งพนักงานตรวจความปลอดภัยทั่วประเทศเร่งรัดการตรวจกํากับสถานประกอบกิจการกลุ่มเสี่ยง
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า ในช่วงเวลาสิ้นปีสถานประกอบกิจการจะมีการหยุดไลน์การผลิตเพื่อทําความสะอาดหรือซ่อมบํารุงเครื่องจักร อุปกรณ์ไฟฟ้า อุปกรณ์ของระบบท่อและถังบรรจุสารเคมี ระบบบําบัดน้ําเสีย รวมทั้งอาคารสถานที่ ซึ่งการทําความสะอาดหรือซ่อมบํารุงอาจทําโดยลูกจ้างของบริษัทหรืออาจจ้างบุคคลภายนอกเข้ามาดําเนินการ โดยที่ผ่านมามักปรากฏเป็นข่าวการเกิดอุบัติเหตุหรืออุบัติภัยขณะทําการซ่อมบํารุงขึ้นบ่อยครั้ง เช่น เกิดระเบิด เพลิงไหม้ สารเคมีรั่วไหล ไฟฟ้าช็อต ตกจากที่สูงรวมทั้งเสียชีวิตจากที่อับอากาศ ซึ่งการเกิดอุบัติเหตุหรืออุบัติภัยแต่ละครั้งสร้างความสูญเสียทั้งร่างกาย ชีวิต และทรัพย์สินของลูกจ้างและนายจ้างพลเอก ประวิตร วงษ์สุวรรณรองนายกรัฐมนตรีซึ่งกํากับดูแลกระทรวงแรงงาน ได้ให้ความห่วงใยเรื่องความปลอดภัยในการทํางานต่อนายจ้างและลูกจ้าง กําชับให้ดูแลป้องกันมิให้เกิดอุบัติเหตุขึ้นได้ กระทรวงแรงงานจึงสั่งการให้กรมสวัสดิการและคุ้มครองแรงงานเร่งรัดการตรวจกํากับให้สถานประกอบกิจการปฏิบัติตามกฎกระทรวงที่ออกตามมาตรา 8 แห่งพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 ในส่วนที่เกี่ยวข้องกับความปลอดภัยในการทํางานเกี่ยวกับเครื่องจักร ไฟฟ้า สารเคมีอันตราย ที่อับอากาศ และการทํางานในที่สูง และขอความร่วมมือนายจ้างให้กํากับดูแลการปฏิบัติงานของลูกจ้างและผู้รับเหมาให้ปฏิบัติตามขั้นตอนและกฎระเบียบที่กําหนดไว้ในข้อบังคับและคู่มือว่าด้วยความปลอดภัยในการทํางานอย่างเคร่งครัด เพื่อป้องกันความสูญเสียที่จะเกิดจากอุบัติเหตุหรืออุบัติภัยจากการทํางาน
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)กล่าวเพิ่มเติมว่า กสร. ขานรับข้อสั่งการของท่านรมว. สุชาติ ที่ให้ความสําคัญเกี่ยวกับการป้องกันอุบัติเหตุหรืออุบัติภัยจากการทํางานซ่อมบํารุงประจําปีของสถานประกอบกิจการ กรมจึงได้สั่งการให้พนักงานตรวจความปลอดภัยของหน่วยปฏิบัติทั่วประเทศเร่งรัดการตรวจกํากับสถานประกอบกิจการกลุ่มเสี่ยงที่อาจเกิดอุบัติเหตุหรืออุบัติภัย รวมทั้งสถานประกอบกิจการที่จะมีการซ่อมบํารุงประจําปีซึ่งสภาพการทํางานมีความเสี่ยงต่อการเกิดอุบัติเหตุหรืออุบัติภัยมากกว่าการทํางานปกติ เนื่องจากผู้ปฏิบัติงานต้องทํางานใกล้ชิดหรือสัมผัสกับแหล่งอันตรายซึ่งอาจอยู่ในสภาพที่ชํารุดหรือขาดการบํารุงรักษา เช่น เครื่องจักร อุปกรณ์ไฟฟ้า ถังเก็บสารเคมี ที่อับอากาศ เป็นต้นถ้าไม่มีมาตรการป้องกันที่ดีพอก็จะนําไปสู่การเกิดอุบัติเหตุหรืออุบัติภัยร้ายแรงได้ ดังนั้นก่อนการปฏิบัติงานซ่อมบํารุงนายจ้างจะต้องจัดทําแผนการปฏิบัติงาน วิเคราะห์งานและประเมินความเสี่ยง กําหนดมาตรการและขั้นตอนการปฏิบัติงานที่ปลอดภัย แจ้งให้ลูกจ้างทราบถึงอันตรายที่อาจจะเกิดขึ้นจากการทํางานและแจกคู่มือปฏิบัติงาน มีระบบการขออนุญาตการทํางาน (Permit to work system) พร้อมมอบหมายให้หัวหน้างานกํากับดูแลการปฏิบัติงานอย่างใกล้ชิดตลอดเวลาการทํางาน ทั้งนี้เพื่อความปลอดภัยต่อชีวิตและทรัพย์สินของลูกจ้าง นายจ้าง รวมทั้งผู้รับเหมา หากมีข้อสงสัยเพิ่มเติม สามารถสอบถามรายละเอียดได้ที่กลุ่มงานยุทธศาสตร์ความปลอดภัยในการทํางาน กองความปลอดภัยแรงงาน0 2448 9128-39 ต่อ 603-610